**„Liepaičių“ mokyklos chorai Tarptautinę vaikų gynimo dieną minės virtualiu koncertu**

Septyni Vilniaus chorinio dainavimo mokyklos „Liepaitės“ kolektyvai ruošiasi, ko gero, didžiausiam virtualiam renginiui „Liepaičių“ istorijoje. Birželio 1 d., 17 val. jaunosios dainininkės minės Vaikų gynimo dieną ir atsisveikins su pirmais virtualiais mokslo metais koncerte „Išgirskim širdimi“.

„Susitelkusi mokyklos bendruomenė atlaikė mokslo metų iššūkį – nuotolinį mokymą. Vaikų lankomumas neįtikėtinas! Džiaugiamės, kiek meilės ir prisirišimo mokyklos veiklai pajautėme šiuo nelengvu laikotarpiu ir kiek gerų žodžių išgirdome iš savo vaikų ir tėvelių. Nuoširdus ačiū mokytojams, moksleiviams ir jų tėveliams!“, – džiaugiasi mokyklos direktorė Edita Jaraminienė.

Kol chorinio dainavimo mokyklos mokytojai atsakingai ruošiasi naujų moksleivių priėmimams ir laukia būsimų liepaičių, chorisčių gretose šiuo metu dainuoja beveik keturi šimtai mokinių.

Koncerte pasirodys visų klasių liepaitės: Pirmosios klasės choras ir Merginų ansamblis (vad. Justina Kuliūnienė, koncertmeisterė Jurgita Danienė), Antrosios klasės choras (vad. Diana Mickevičiūtė, koncertmeisterė Aleksandra Kolpakovaitė), Trečiosios klasės choras (vad. Nina Timofejeva, koncertmeisteris Justinas Armonas), Jaunučių choras (vad. Edita Jaraminienė, koncertmeisteris Povilas Jaraminas), Jaunių choras (vad. Jurgita Dirgėlaitė, koncertmeisterė Sigita Dūdėnienė), Merginų choras (vad. Jolita Vaitkevičienė, koncertmeisterė Eglė Kasteckaitė) bei jungtinis „Liepaičių“ choras. Chorų pasirodymus papildys specialiai kurti foto montažai.

Septyni choro kolektyvai atliks ne tik žinomas kompozitorių Leonido Abario, Nijolės Sinkevičiūtės, Oscar Peterson ir kitų dainas, bet ir pristatys Vaclovo Augustino pandemijos metu parašytą „Elementorių“. Premjerą atliks jungtinis mokyklos choras. Kūrinį lydės kiekvieno choro nufilmuotas vaizdo „linkėjimas" Lietuvai.

Virtualų koncertą paversti realybe padėjo akompanimentų garso režisierius Martynas Jocas, garso režisierius Paulius Ramonas bei vaizdo režisierė Karolina Ramonė, visą kolektyvą nustebinusi žaviais dainų vaizdo montažais, o kitąmet pradėsianti ir naujas – pirmokų choro vadovės pareigas.

Visus, išsiilgusius „Liepaičių“ skambesio, choristės kviečia stebėti virtualų koncertą birželio 1 d., 17 val. LRT.lt portale, LRT Facebook paskyroje ir „Liepaičių“ chorinio dainavimo mokyklos Youtube kanale.

„Liepaitės“ dainuoja ir mokosi išgirsti širdimi, numanyti, įsivaizduoti kaip skambėtų daugiabalsiai akordų bokštai, kaip veržliai kiltų ir leistųsi vieningos melodijų bangos! Jei būtų kartu. Jei galėtų publikai skirti bemaž keturis šimtus šypsenų... O kol kas, technologijų dėka, galime pakviesti klausytojus išgirsti ir pamatyti virtualų „Liepaičių“ chorų koncertą, skirtą tarptautinei vaikų gynimo dienai“, – sako merginų choro vadovė Jolita Vaitkevičienė.

*Vilniaus chorinio dainavimo mokyklos „Liepaitės“ informacija*